《愧陶》
宋代·喻良能

渊明在彭泽，到任八十日。
虽营三径资，未获公田秫。
珍重千金腰，不为督邮折。
拂衣赋归来，何异自投劾。
我生本樗散，山林久蟠蛰。
虽非渊明俦，颇亦慕幽迹。
偶然得一第，遂窃升斗秩。
未书蓝田考，已捧锦溪檄。
荒县饶逋负，催科费鞭抶。
强颜簿领间，忽复弥数月。
心焉愧渊明，俯首三叹息。
番江何时还，哦松聊自适。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。